ডায়েট: পূর্বে ওজন কমানোর জন্য কোনো বিশেষ ডায়েট করে থাকলে, গর্ভাবস্থায় সেটা চালিয়ে যেতে পারবেন কি না তা জানতে একজন ডাক্তারের পরামর্শ নিন। গর্ভাবস্থায় আপনার শিশুর গঠন ও বিকাশের জন্য সঠিক পরিমাণে বিভিন্ন ধরনের পুষ্টি উপাদান প্রয়োজন। বিশেষ ডায়েটে প্রয়োজনীয় সব পুষ্টি উপাদান সঠিক পরিমাণে না-ও থাকতে পারে। তাই এই সময়ে গর্ভবতী মায়ের খাবার তালিকা অনুযায়ী সুষম ও পুষ্টিকর খাবার খান। তবে আপনার ওজন অনেক বেশি কিংবা কম হয়ে থাকলে, সেই অনুযায়ী আপনার খাবারের পরিমাণ কিছুটা কম–বেশি হতে পারে। সেক্ষেত্রে আপনাকে কোন খাবার কতটুকু খেতে হবে সেটি জানার জন্য ডাক্তার ও রেজিস্টার্ড ডায়েটিশিয়ানের পরামর্শ নিন। ব্যায়াম: গর্ভাবস্থায় ব্যায়াম করা নিরাপদ ও কার্যকর।[ref id=17] তবে আপনি পূর্বে কী ধরনের ব্যায়াম করতেন তার ওপর নির্ভর করে যে, সেটি আপনি গর্ভকালীন সময়েও চালিয়ে যেতে পারবেন কি না। আপনার আগে থেকে ভারী ব্যায়ামের অভ্যাস থাকলে গাইনী ডাক্তারের পরামর্শ মেনে সেটি চালিয়ে যেতে পারেন। তবে কিছু কিছু ব্যায়াম গর্ভকালীন সময়ে না করাই ভালো। যেমন— - লাফঝাঁপ অথবা হঠাৎ করে দেহভঙ্গি বদলাতে হয় এমন ব্যায়াম - পা একত্রে ওঠাতে অথবা নামাতে হয় এমন ব্যায়াম - সিট আপ বা হাঁটু ভেঙে মাটিতে পুরোপুরি বসে আবার দাঁড়িয়ে যাওয়ার ব্যায়াম - হাঁটু বেশি ভাঁজ করার ব্যায়াম - পা সোজা রেখে হাতের আঙুল দিয়ে পায়ের আঙুল স্পর্শ করার ব্যায়াম - ফ্লোরে শুয়ে থাকা কিংবা বসা অবস্থা থেকে হঠাৎ করে দাঁড়িয়ে যাওয়া - ভারোত্তোলনের মতো ব্যায়াম ডাক্তারের পরামর্শ ছাড়া গর্ভাবস্থায় নতুন করে ওজন কমানোর চেষ্টা করবেন না। এটি আপনার ও গর্ভের শিশুর জন্য নিরাপদ না-ও হতে পারে।